กทม. พร้อมจัดการเลือกตั้งสมาชิกสภาผู้แทนราษฎรล่วงหน้าวันที่ 7 พฤษภาคมนี้
นายขจิต ชัชวานิชย์ ปลัดกรุงเทพมหานคร เปิดเผยว่า กรุงเทพมหานครมีความพร้อมจะจัดการเลือกตั้งสมาชิกสภาผู้แทนราษฎร ( ส.ส.) ล่วงหน้าในวันที่ 7 พฤษภาคมนี้แล้วในทุกสำนักงานเขต รวมไปถึงเจ้าหน้าที่ โดยผู้ที่ลงทะเบียนใช้สิทธิเลือกตั้งล่วงหน้า ต้องไปใช้สิทธิตามที่ได้ลงทะเบียนไว้ ตั้งแต่เวลา 08.00-17.00 น. เพราะหากไม่ไปใช้สิทธิ จะไม่สามารถไปเลือกตั้งในวันที่ 14 พฤษภาคมได้อีก /ส่วนบัตรเลือกตั้ง ได้จัดเตรียมห้องปลอดภัยเก็บบัตรเลือกตั้ง จะมีการนำบัตรเลือกตั้ง และอุปกรณ์ต่าง ๆ มาจัดเตรียมไว้ในห้องดังกล่าว รวมถึงบัตรเลือกตั้งล่วงหน้าที่ลงคะแนนแล้วมาเก็บไว้ด้วย จะมีการติดตั้งกล้องวงจรปิด (CCTV) ติดตามความเคลื่อนไหวตลอดเวลา เพื่อสร้างความเชื่อมั่นถึงกระบวนการจัดการเลือกตั้งว่าเป็นไปด้วยความความโปร่งใส ก่อนจะนำมานับคะแนนพร้อมกันในวันที่ 14 พฤษภาคมนี้ สำหรับในกรุงเทพมหานคร มีผู้ใช้สิทธิเลือกตั้งทั้งหมดกว่า 800,000 คน และในจำนวนนี้กว่าหมื่นคนใช้สิทธิเลือกตั้งล่วงหน้าในพื้นที่กรุงเทพมหานครทั้ง 50 เขต โดยเขตบางกะปิและปทุมวันมีรายชื่อผู้มาใช้สิทธิเลือกตั้งมากที่สุดปลัดกรุงเทพมหานคร ยังกล่าวถึงรูปแบบของการเลือกตั้งล่วงหน้า จะมีความแตกต่างจากการเลือกตั้งทั่วไป คือผู้มีสิทธิเลือกตั้งจะได้บัตรเลือกตั้งทั้ง 2 ใบ พร้อมกับซองจดหมายใส่บัตรเลือกตั้ง และมีการเซ็นกำกับตรงบริเวณรอยต่อของซองที่ใส่บัตรเลือกตั้ง หลังจากที่ผู้มีสิทธิเลือกตั้งปิดผนึกซองแล้ว นำมาหย่อนในหีบบัตรเลือกตั้งมีอยู่เพียงใบเดียว ส่วนการเลือกตั้ง 14 พฤษภาคม จะมีหีบบัตรเลือกตั้ง 2 ใบ เพื่อหย่อนบัตรเลือกตั้งแบบแบ่งเขตเป็นสีม่วง และแบบบัญชีรายชื่อสีเขียว ขณะที่ หน่วยเลือกตั้งล่วงหน้าการเลือกตั้งมี 50 เขต ส่วนการเลือกตั้งในวันที่ 14 พฤษภาคมมีกว่า 6 พันหน่วยกระจายทั่วพื้นที่กรุงเทพมหานครทั้ง 33 เขต พร้อมเน้นย้ำข้อห้ามเรื่องการขาย จําหน่าย จ่ายแจก หรือ จัดเลี้ยงสุราทุกชนิดในเขตเลือกตั้งระหว่าง เวลา 18.00 น. ของวันก่อนวันเลือกตั้งหนึ่งวัน จนถึงเวลา 18.00 น. ของวันเลือกตั้ง รวมถึงช่วงวันเลือกตั้งล่วงหน้าด้วย